2-jarige glo in isolasiesaal verkrag: ‘Ons soek geregtigheid’(Foto: Jonisayi Maromo/African News Agency) Die pa van die tweejarige meisie wat glo verkrag is terwyl sy in ŉ Covid-19-isolasiesaal in die Dr. George Mukhari-hospitaal in Pretoria was, eis dat geregtigheid seëvier. Die pa, wat nie geïdentifiseer kan word nie ten einde sy dogtertjie te beskerm, het Vrydag tydens ŉ protesaksie deur #NotInMyName-aktiviste by die hospitaal gesê hy sal alles in sy vermoë doen om geregtigheid vir sy dogtertjie te kry. “Ek doen ŉ beroep op die nasie, ek smeek mede-Suid-Afrikaners – help my asseblief, my dogter verdien geregtigheid. Help my asseblief, want my dogtertjie is deur iemand in hierdie hospitaal skade aangedoen.” Volgens die pa het die gesin nog geen hulp ontvang ná die beweerde voorval nie. “Ons het nou oproepe ontvang nadat die saak aandag in die media geniet het.” Nadat die dogtertjie ontslaan en huis toe geneem is, het haar ouers onraad vermoed en haar na ŉ kliniek geneem waarna hulle terug verwys is na die Dr. George Mukhari-hospitaal. Die polisie het die kind se ouers boonop glo van bakboord na stuurboord gestuur toe hulle ŉ saak aanhangig wou maak. “Die polisie is ontbied maar hulle het vir ure nie opgedaag nie. Ons het die hospitaal verlaat en is na die Ga-Rankuwa-polisiestasie waar ons om hulp gesmeek het.” (Foto: Jonisayi Maromo/African News Agency) Siyabulela Jentile, stigter en president van Not In My Name SA, het gesê sy organisasie sal aanhou druk op die owerhede uitoefen tot die skuldige aangekeer is. Die Gautengse polisie het Maandag gesê ŉ ondersoek is van stapel gestuur na die beweerde verkragting sowel as die bewerings dat die gesin gesukkel het om hulp by die polisie te kry. “Die bestuur van die SAPD in Gauteng neem kennis van die bewerings en beskou dit in ŉ baie ernstige lig. Die waarnemende provinsiale polisiekommissaris in Gauteng, genl.maj. Johan Ndlovu, het opdrag gegee dat daar ŉ interne ondersoek gedoen word na die bewerings,” het brig. Mathapelo Peters, polisiewoordvoerder, gesê. “Die uitkoms van die interne ondersoek sal bepaal wat volgende gebeur. Ons kan wel bevestig dat ŉ saak van verkragting by die Ga-Rankuwa-polisiestasie aanhangig gemaak is en aandag geniet.” Die Gautengse departement van gesondheid het gesê die bewerings word ook deur die hospitaal ondersoek.